****

**Αθήνα, 11 Φεβρουαρίου 2025**

**ΕΠΙΚΑΙΡΗ ΕΡΩΤΗΣΗ**

**Προς την Υπουργό Εργασίας και Κοινωνικής Ασφάλισης**

**Θέμα: «Η Κυβέρνηση για μια ακόμη φορά γυρνάει την πλάτη στους απολυμένους της ΛΑΡΚΟ. Πλήρης αδιαφορία για την τύχη των ίδιων και των οικογενειών τους»**

Πρόσφατα, κλιμάκιο του ΣΥΡΙΖΑ- ΠΣ περιόδευσε στην Φθιώτιδα και συναντήθηκε με τους απολυμένους εργαζόμενους της ΛΑΡΚΟ, οι οποίοι, μετά το λουκέτο στην επιχείρηση και τις οριστικές απολύσεις τους, αντιμετωπίζουν σοβαρά ζητήματα επιβίωσης, την ώρα που η Κυβέρνηση απαντά με αδιαφορία.

Παρά τις μεγαλόστομες υποσχέσεις της πρώην Υπουργού Εργασίας αλλά και την έκδοση της σχετικής πολυδιαφημιζόμενης ΚΥΑ για την απορρόφησή τους σε ειδικά προγράμματα της ΔΥΠΑ (άνω των 55) για τους Δήμους και την Περιφέρεια, τις δομές Υγείας και τον ΕΦΚΑ, μέχρι στιγμής δεν έχει παρθεί καμία πρωτοβουλία για την ουσιαστική βελτίωση της θέσης των εργαζομένων, την προστασία της οικογενειακής τους γαλήνης και ασφάλειας, καθώς και για την λύση του μεγάλου προβλήματος διαβίωσης στο οποίο βρίσκονται εδώ και παρά πολύ καιρό. Επιπλέον, δεν διασφαλίζεται ότι οι εργαζόμενοι θα απορροφηθούν σε Υπηρεσίες (πχ. Δασαρχείο, Περιφέρεια Δυτ. Ελλάδας, όμοροι Δήμοι, κτλ.), εντός της Περιφέρειας που μένουν και εργάζονταν μέχρι τώρα, με τον φόβο να χρειαστεί να μετακομίσουν ολόκληρες οικογένειες να είναι υπαρκτός.

Περαιτέρω, με τα μέχρι τώρα δεδομένα, 200 απολυμένοι εργαζόμενοι μένουν παντελώς εκτός των συγκεκριμένων προγραμμάτων ΔΥΠΑ, παρά τα όσα προβλέπονται στον Ν. 4941/2022 (Άρθρο 97), με αποτέλεσμα να παρατείνεται το αδιέξοδό τους και η αγωνία για την τύχη τους. Πρόκειται για εργαζόμενους που δούλευαν σε καθεστώς εργολαβίας ή είχαν βρει παράλληλη εργασία στην προσπάθειά τους να επιβιώσουν οι ίδιοι και οι οικογένειές τους και οι οποίοι τώρα δεν έχουν καν την δυνατότητα συμμετοχής σε κάποιο πρόγραμμα έτσι ώστε να εργαστούν μέχρι να συμπληρώσουν τα ανάλογα ένσημα και να βγουν σε πλήρη σύνταξη γήρατος.

**Επειδή** οι συγκεκριμένοι εργαζόμενοι της ΛΑΡΚΟ είναι καθ΄ ορισμού ευάλωτοι και το μόνο που ζητούν εδώ και μήνες με τους αγώνες τους είναι αξιοπρέπεια και προοπτική,

**Επειδή** η Κυβέρνηση έχει προβεί σε πολλές ανακοινώσεις για το ζήτημα της αποκατάστασης των εργαζομένων- απολυμένων της ΛΑΡΚΟ, όμως φαίνεται ότι ολιγωρεί και τους πετάει στο έλεος της ανεργίας ή της αναγκαστικής μετοίκησης για να καταφέρουν να βρουν μια δουλειά,

**Ερωτάται η αρμόδια Υπουργός:**

1. **Πότε προτίθεται η Κυβέρνηση να δώσει οριστική λύση στο καθεστώς αβεβαιότητας που βρίσκονται οι εργαζόμενοι της ΛΑΡΚΟ, ειδικά των προαναφερόμενων κατηγοριών;**
2. **Με ποιο τρόπο, αν και έχουν περάσει 7 μήνες περίπου ολιγωρίας, πρόκειται το Υπουργείο να διασφαλίσει το αξιοπρεπές μέλλον όλων των εργαζομένων της ΛΑΡΚΟ, μέσα από ουσιαστικές πολιτικές για την παροχή ευκαιριών καλών θέσεων εργασίας, ουσιαστικών αποδοχών που να μπορούν να συντηρήσουν τις οικογένειές τους και χωρίς να χρειαστεί να ξεριζωθούν από τον τόπο τους;**

**Ο Ερωτών Βουλευτής**

**Γαβρήλος Γιώργος**